  Анжелика Тихонова корреспондент Удмуртиын «Гурт интывылъёсты ялан азинтон» («Комплексное развитие сельских территорий») кун программа улсын тупатъяны чаклам куинь гурт сюресъёс вылын ужъёс кутскизы. Сюресчиос Шаркан, Кез но Кияса ёросъёсын ужало ини, ивортэ элькун тӧролэн но кивалтэтлэн пресс-службазы. 2020-тӥ арын (Якшур-Бӧдья - Шаркан) - Быгы, Кияса – Лутоха но (Кез – Кулига - Карсовай) – Жорногурт – Медьма сюресъёсты тупатъялозы. Ваньмыз со сюресъёс гуртъёсысь калыклэн улоназ бадӟым инты басьтӥсь ужъюртъёс но гурт возёс вузъёс поттӥсь предприятиос доры нуо. Озьы ик отӥ школа маршрутъёс ортчо. Ужъёсты быдэстыны 646 миллион манет висъязы, со пӧлысь 304 миллионэз – улосвыл коньдэтысь Таяз арняе Быгые сюресэз тупатъян борды кутскизы. Выльдэм сюрес элькунысьтымы йӧл поттон удысысь огаз валтӥсь гурт возёс предприятие - «Восход» огазеяськонэ вуттоз. Кызьы пусйиз улосвыл кивалтэтлэн тӧроез Ярослав Семёнов, 2019-тӥ арын йӧл вузанэз будэтонын «Восход» кыкетӥ инты басьтӥз. Туннэ предприятилэн сюро таза пудо уллёяз 3 сюрс 800-лэсь трос пудоос пыро, уй-нунал ӵоже 48,3 тонна йӧл потто. Со сяна, Быгыын арлы быдэ финн-угор сиён-юонъя «Быг-Быг» фестиваль ортче, отчы Удмуртиын улӥсьёс но куноос люкасько Ярослав Семёнов, Удмуртиысь кивалтэтлэн тӧроезТуэ сюреслэсь 4,2 иськемзэ выльдыны чаклало. Сюресчиос ву кошкон выль гумыос лэсьтозы, асфальтобетон вӧлдозы, выль сигнал юбоос, сюрес пусъёс, кенертонъёс пуктозы. Кияса – Лутоха сюресэз инвожое лэсьтыны кутскизы. Со элькунамы туэ понна тужгес кузез выльдэм сюрес луоз – 11 иськем. Выльдэм сюрес муниципал кылдытэтэ пырись гуртъёсты Киясаен герӟалозы. Со сяна, выль сюрес «Дубровское» экофермае нуоз. Отын 1 сюрс 200 йыр пудолы чаклам ферма туэ пӧсьтолэзе ужзэ мытоз. (Кез – Кулига - Карсовай) – Жорногурт – Медьма сюресэз тупатъян борды туэ южтолэзе басьтӥськизы. Сюрес оглом 9 иськем 770 метр кыстӥськоз. Медьмаын озьы ик скал кыскон ферма ужа, ю тысь будэто. Та вакытэ объектын ву кошкон сӧзнэтэз тупатъян, сое утӥсь футляр лэсьтон ужъёсты йылпумъяло. Тодэ вайытом, та дырлы элькунамы вань программаосъя сюресъёсты лэсьто ини. Тегъёс: Авто Кез Шаркан Удмуртия сюресъёс гуртсюресъёс тупатъянужъёс Кияса  